Huis brand ná kers omval | George Herald
Huis brand ná kers omval
Thursday, 13 October 2011, 00:00
Die brand het in hierdie kamer uitgebreek. Die bed en hangkaste is in die brand verwoes. Foto's: Lizette da Silva
GEORGE NUUS - Skade van duisende rande is by 'n huis by Erf 325 aangerig nadat 'n brand Maandagoggend in een van die slaapkamers uitgebreek het.
Me. Maria Wildeman se 68-jarige pa wat saam met haar en haar 14-jarige seun in die huis woon, het kort voor 02:00 geluide agter die huis gehoor en 'n kers aangesteek om ondersoek te gaan instel. Die kers het egter teen die kantgordyn omgeval waarna dit vlam gevat het.
"Die hitte van die vlamme het byna onmiddellik die plastiek-spons plafon laat vlam vat en die brand gou na die ander vertrekke laat versprei," het 'n familievriend Maandag gesê.
Met die George Herald se besoek aan die huis was al die mure en ornamente pikswart van die rook. Meubelstukke, beddegoed en kle-dingstukke is vol gate gebrand deur brandende plafonstukke wat daarop geval het.
'n Buurvrou sê sy het Wildeman hoor gil en hulle gehelp om te ontsnap en ongedeerd daarvan af te kom. Wildeman en haar tienerseun het gesukkel om haar getraumatiseerde bejaarde pa uit die huis te kry. Niemand is beseer nie.
Die gesin woon tans by familie in New Dawn Park.
Besonderhede oor die brand kon nie by die George-brandweer bekom word nie, omdat die brandweermanne wat die brand bygewoon het van diens af was.
Inwoners wat buite die huis saamgedrom het, meen die plastiek-spons plafon is gevaarlik.
Mnr. Russel Meyer, woordvoerder van Erf 325 se inwonerskomitee, het op die George Herald se facebook-blad oor die brand geskryf en ook die plastiek-spons plafon as sondebok uitgewys.
"Waar gaan dit nou eintlik stop? Sondagaand was daar 'n brand by Erf 325. Die skade sou nie so groot gewees het nie, maar as gevolg van die foam ceiling wat heeltemal gesmelt het, is die dame se hele huis nou beskadig. Ek kon ook sien dat daar nie battens is nie. Die elektriese drade lê net daar op die ceiling en dit voorspel GEVAAR vir die gemeenskap," het Meyer geskryf.
Mnr. Steven Erasmus, direkteur van behuising en beplanning, het Dinsdag gesê die huise by die Erf 325-ontwikkeling word volgens nasionale norme en standaarde gebou.
Erasmus sê Iso-bord, die plafonmateriaal wat gebruik word, is 'n SABS-goedgekeurde produk.
"Alle materiale wat gebruik word, is goedgekeur deur die provinsiale departement van menslike nedersetting en die NHBRC."